Н А Р Е Д Б А

ЗА РЕДА И УСЛОВИЯТА ПРИ ОТГЛЕЖДАНЕ НА СЕЛСКОСТОПАНСКИ

ЖИВОТНИ НА ТЕРИТОРИЯТА НА ОБЩИНА ЧАВДАР 
РАЗДЕЛ ПЪРВИ

ОСНОВНИ ПОЛОЖЕНИЯ


Чл.1.(1) Тази наредба урежда местните изисквания, ограничения и забрани за отглеждане на селскостопански животни и животни – домашни любимци в населените места на общината и в земите за земеделско ползване и отдих на нейната територия.

(2) Разпоредбите на тази наредба са задължителни за всички лица на територията на общината, свързани с дейностите по ал.1.


Чл.2.(1) На територията на общината при стриктно спазване на нормативната уредба по устройство на територията и всички ветеринарномедицински и санитарно-хигиенни изисквания могат да се отглеждат (затворено) домашни животни и птици върху собствения имот в количество, необходимо за задоволяване на лични нужди.

(2) Собственици на селскостопански животни е необходимо да ги отглеждат, съгласно изискванията на глава седма „Защита и хуманно отношение към животните” от Закона за ветеринарномедицинската дейност.

РАЗДЕЛ ВТОРИ

ОТГЛЕЖДАНЕ НА СЕЛСКОСТОПАНСКИ ЖИВОТНИ


Чл.3.(1) Собствениците на селскостопански животни са длъжни да предоставят животните си за идентификация по реда на ЗВМД и да регистрират в БАБХ  (Българска агенция по безопасност на храните) животновъдните си обекти.


(2) В обектите, в които се отглеждат животни само за лични нужди, профилактиката, лечението и диагностиката на болестите по животните и изпълнението на мерките по държавната профилактична програма и по програмите за надзор и ликвидиране на болести по животните се извършват от регистрирани ветеринарни лекари, сключили договор със съответния собственик на животни, по програмата за профилактика, надзор, контрол и ликвидиране на болести по животните и зоонози се извършват от регистрирани ветеринарни лекари, сключили договор със собственика на животните.

(3) Всеки собственик на животни е длъжен да декларира в общината броя и вида на отглежданите и придобити от него животни, както следва – ежегодно -  в срок до 31 януари; - за новозакупени животни – в срок до 3 работни дни; - за новородени – в срок до 30 дни. При декларирането на собственика се издава удостоверение за собственост от общината.


Чл.4(1) Собственици, които отглеждат селскостопански животни и птици в личните си дворове, за лични нужди, съгласно чл. 1, ал.2 т.1 от Наредба № 44 от 20.04.2006 год. ( изм. и доп. ДВ. бр. 56 от 11юли 2017 год.) на МЗГ са длъжни да се съобразяват с инфраструктурата на района, ветеринарномедицинските, включително мерките за биосигурност, зоохигиенните и санитарни изисквания към животновъдните  обекти.

(2) Разпоредбите на Наредба № 44 от 20.04.2006 год. ( изм. и доп. ДВ. бр. 56 от 11юли 2017 год.) с изключение на чл. 11, ал.5 не се прилагат :

1. За обекти на физически лица, в които се отглеждат за лични нужди до:

а) три едри преживни животни  (ЕПЖ) и приплодите им до едногодишна възраст;


б) десет дребни преживни животни (ДПЖ) и приплодите им 6- месечна възраст;


в) пет прасета за угояване;


г) три броя еднокопитни и приплодите им до едногодишна възраст;


д) десет зайкини с приплодите;


е) 50 (петдесет) възрастни птици независимо от вида;


ж) 100 (сто) бройлера или подрастващи птици независимо от вида;


2. При пасищно отглеждане на местни породи (автохтонни) едри преживни животни (ЕПЖ), дребни приживни животни (ДПЖ) и еднокопитни, въведени в Интегрираната информационна система на Българската агенция по безопасност на храните (БАБХ).


3. При целогодишно пасищно отглеждане на месодайни породи  ЕПЖ и/или ДПЖ.

4. За животновъден обект - пасище;


(3) Стопанските постройки със селскостопанско предназначение за отглеждане на животни и птици в регулационните граници на  с.Чавдар трябва да бъдат на не по-малко от:

1. На 3 (три)  метра от дворищно-регулационните линии, при условие, че отпадъчните води при отглеждане на животните се отвеждат в собствения имот  и са включени в канализационната мрежа. Там където няма изградена канализационна мрежа  се изграждат изгребни ями в урегулирания поземлен имот, съобразно техническите и санитарно - хигиенни изисквания за такъв род съоръжения и на разстояния не по-малко от 3 (три) метра от страничната регулационна линия.  

2. На 6 (шест) метра от жилищните сгради, находящи се в дворното място, както и от жилищните сгради в съседните имоти.

3. На 50 (петдесет) метра от административни сгради, училища, детски ясли и градини и болнични и здравни заведения.
            (4) При невъзможност за спазване на разстоянията по ал.3, т.1 и т.2 е необходима нотариално заверена декларация за съгласие от съседите.
            (5) Стопанските сгради трябва да се изграждат, разполагат и оборудват така, че да отговарят на определените норми  и условията  на  чл.44 и чл.45 от ЗУТ както следва:

а) В селата могат да се изграждат постройки от допълващо застрояване със селскостопанско предназначение от всякакъв тип;

б)  Във вилните зони постройки на допълващо застрояване за отглеждане на домашни  животни могат да се изграждат по изключение само съобразно единен за зоната режим на ползване и застрояване, приет от общинския съвет.

в) Стопански постройки на допълващо застрояване не могат да се разполагат на калканна стена на жилищна сграда в съседен урегулиран поземлен имот.


г) Стопанските постройки на допълващо застрояване за отглеждане на домашни животни се изграждат с височина до 5.5 м над прилежащия терен и до 8.5 м до най-високата част на покрива. В рамките на тази височина се допуска обособяване на второ ниво за складови нужди.

Чл.5.(1) Отглеждането на животни се извършва в ограден двор, сгради или постройки отговарящи на следните ветеринарно-санитарни и хигиенни норми:

1.Водонепропускливи подове, позволяващи почистване, измиване и дезинфекция;


2.Дворове, позволяващи механично почистване и измиване;


3.Отделно помещение за фуражите;


4.Заустване на отпадните води - в торище или изгребна яма с бетонирана основа за отцеждане на тора.

(2)Собствениците на животни се задължават ежемесечно да дезинфекцират помещенията и дворовете, периодично да извършват борба с гризачите, а в летния сезон ежеседмично да провеждат дезинсекция и дератизация с препарати, разрешени от Министерството на здравеопазването и Министерството на околната среда и водите.

Чл.6.(1) Собствениците на животни и птици трябва да изградят и поддържат изгребни ями и торища съобразно техническите и санитарно-хигиенните изисквания на разстояние не по-малко от 3 м от границите на имота, като са длъжни:


1.Да изнасят ежедневно торовата маса от помещението на определено за целта място в рамките на  собствения имот.


2. Да съхраняват торовата маса в завързани плътни полиетиленови торби и след превишаване на 1 куб.м. да я извозват извън границите на парцела на определени за целта торища от общината или в собствен имот, отстоящ на повече от 300 метра извън населеното място.


(2)Задължението за изграждане и поддържане на  изгребни  ями и торища в собствените имоти се отнася и за лицата, които отглеждат животни и птици извън регулацията на населеното място.

Чл.7.(1) За животновъдни обекти, регистрирани по Закона за ветеринарномедицинската дейност, намиращи се в бившите стопански дворове важат условията за отстояния и бройки, визирани в чл.4, чл.5 и чл.6 от настоящата наредба както и действащите нормативни уредби. 

(2) Собственици на животни, нерегистрирани като животновъдни обекти, отглеждани в бивши стопански дворове се ползват с разрешителния режим по реда на тази наредба.


(3) В 3(три) месечен срок от влизане в сила на настоящата наредба, те се привеждат в съответствие с изискванията на Наредба № 44 за ветеринарномедицинските изисквания към животновъдните обекти.

Чл.8.(1) На територията на  община Чавдар  и в земите за земеделско ползване се разрешава отглеждането на селскостопански животни в:


1.заварени законни изградени или търпими  селскостопански сгради по смисъла на ЗУТ стопански постройки, които отговарят на санитарно-хигиенните, ветеринарномедицинските изисквания и на нормативните изисквания за опазване на околната среда.

2.новоизградени стопански постройки по реда на Закона за устройство на територията /ЗУТ/ и съответните подзаконови нормативни актове при спазване на санитарно-хигиенните, ветеринарномедицинските и изискванията за опазване на околната среда.


(2) Постройките за отглеждане на животни се изграждат след издадено разрешение за строеж.За заварените стопански сграда може дасе издаде удостоверение за търпимост, съгласно предвидената в ЗУТ процедура, ако са били допустими по тогава действащите законови разпоредби.

Чл.9. На територията на община Чавдар могат да се отглеждат /затворено/ домашни животни и птици за лични нужди върху собствен имот в регулационните граници на населеното място в количество както следва:


1. Еднокопитни (коне, магарета) - до 3 (три) броя и приплодите им до 1-годишна възраст;


2. Едри преживни животни - до 3 (три) броя и приплодите им до1- годишна възраст;


3. Дребни преживни животни (овце, кози) - до 10 броя и приплодите им ( до 6 месечна

възраст);


4. Прасета за угояване - до 5 (пет) броя;


5. Свине - майки до 2 (два) броя, заедно с проплодите им до 3 месечна възраст;


6. Възрастни птици на открито - до 50 (петдесет) броя;


7. Бройлери и подрастващи птици от други видове  - до 100 (сто) броя;


8. Зайци-майки - до 10 (десет) броя с приплодите им;


9. Пчели - до 5 (пет)броя кошери при спазване разпоредбите на  Закона за пчеларството;
            10.Буби - без ограничения, при условие, че се устройват на разстояние не по -малко от 100 м от административни сгради,училища, детски градини, болнични и здравни заведения;
            11.Всички  останали животни, за които се изисква специални разрешения от Община, РИОСВ, РЗИ, БАБХ и други.Изискванията към животновъдните обекти са свързани с действащата на територията на Република България  законова уредба.


Чл.10. Броят на отглежданите животни на територията на с. Чавдар се определя конкретно, за всеки случай на базата на необходимота площ за съответния вид, съгласно Наредба № 44 за ветеринарномедицинските изисквания към животновъдните обекти (Обн.ДВ.бр.41 от 19 май2006 год., изм. и доп. ДВ. бр. 56 от 11 юли 2017 год., но не повече от определените в чл. 9 брой животни.

Чл.11. Извън регулационните граници на  с.Чавдар, област Софийска се разрешава отглеждането на всички видове животни с разрешение на съответните административни органи (Община, РИОСВ, РЗИ, БАБХ и други) при спазване на изискванията за регистриране на животновъдни обекти, свързани с действащата нормативна и законова уредба.


Чл.12. (1)Отглеглеждането на птици и животни над определения в чл.9 брой е разрешено извън регулационните граници на с.Чавдар само при спазване на определени отстояния, определени в Наредба № 44от 20.04.2006 год. за ветеринарномедицивските изисквания към животновъдните обекти. 

(2) Кметът на общината съдейства при изпълнение на мерките за профилактика при регистрация на животновъдните обекти по чл.137, ал.1 от ЗВМД, както и за ограничаване и ликвидиране на заразни болести по животните.


(3) Кметът на общината предприема мерки за недопускане на животни на територията на депата за отпадъци.


(4) Кметът на общината организира събирането на трупове на животни и изграждането на трупни ями и трупосъбирателни площадки.


Чл.13.(1)  Придвижването на селскостопанските животни  през населеното място  до терените за паша в община Чавдар  да става само по маршрути, определени със заповед на кмета на общината  и с придружители.


(2) Собствениците, които притежават селскостопански животни са длъжни да осигурят необходимите условия за безопастността на движението  и недопускане на замърсяване при придружаване на животните  по улиците  и пътищата  на територията на община Чавдар, когато липсва друга възможност за придвижване


(3) Собствениците на домашни животни   са длъжни да ги извеждат и прибират до и от събирателните пунктове, вързани с повод.  Ползвателите на сборните пунктове 
за животни ежедневно да почистват и поддържат в чист и приличен вид същите пунктове.

(4) Кметът на общината определя със заповед местата за депониране на тор, когато това се прави извън личния двор на стопаните на селскостопански животни.


(5) Кметът на общината определя пасищата и местата за водопой в зависимост от епизоотичната обстановка, а при необходимост забранява ползването им.

Чл.14.(1) При смъртен случай на животни и птици, собственикът е длъжен да съобщи на ветеринарно-медицинската служба, която предприема действия съгласно ЗВД.


(2) Животинските трупове, продукти и отпадъци от животински произход се събират, транспортират, съхраняват, обработват, преработват или обезвреждат в съответствие с нормативните изисквания, по начин, който гарантира пълна безопасност за здравето на хората и животните и опазване на околната среда.


(3) Собствениците на животни и птици са длъжни да осигурят пренасянето на живоинските трупове по безопасен начин до трупни ями, които се изграждат от кметове на населените места, съгласно изискванията на Закона за ветеринарномедицинската дейност.

Чл.15.Забранява се:


(1). Причиняването на страх, нараняване, болка, страдание, стрес или смърт на животни, освен при клане или самозащита;


(2). Насъскването на животни едно срещу друго;


(3). Подлагането на животни на натоварвания, които не са съобразени с анатомичните и физиологичните им особености;


(4). Връзването на животни по начин, който им причинява болка, страдание или наранявания;


(5). Отглеждането на животни при постоянна тъмнина или постоянно вързани;


(6). Разхождането на диви животни по улиците, с цел търговия или представления;


(7). Настаняването на едно и също място на несъвместими видове животни или на животни от един вид, когато това може да доведе до агресивност;


(8). Ампутацията на опашката на едри преживни и еднокопитни животни;


(9). Транспортирането на животни в нерегистрирани превозни средства при условия, причиняващи им болка, наранявания и страдания;


Чл.16.(1) Забранява се отглеждането на селскостопански животни в остарели паянтови и полумасивни стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, на нормативните изискванията за опазване на околната среда и които не са регистрирани и вписани като животновъдни обекти по реда на Закона за ветеринарно-медицинската дейност.


(2) Състоянието на постройките по ал.1 се констатира от компетентните длъжностни лица на отдел "Здравеопазване на животните" при ОДБХ - София област, Регионалната инспекция по опазване на околната среда и водите (РИОСВ), по сигнал до контролните органи по тази наредба.


Чл.17.(1) Забранява се придвижване на неидентифицирани, съгласно разпоредбите на ЗВМД, едри преживни животни (ЕПЖ), дребни преживни животни (ДПЖ) и свине в населеното място на Община Чавдар.


(2) Забранява се движението на еднокопитни животни, използвани за животинска тяга на пътни превозни средства по улиците и пътищата на територията на община Чавдар и републиканската пътна мрежа без да са идентифицирани и на които не са извършени мероприятията, предвидени в държавната профилактична програма.

Чл.18. Забранява се:


(1).  Отглеждането на селскостопански животни в обекти, за които е констатирано по реда на Закона за устройство на територията (ЗУТ), че са незаконни строежи или не се използват по предназначение.


(2). Отглеждането за лични нужди на домашни животни в имоти, граничещи с представителни обществени места, сгради и съоръжения.

(3) Отглеждането на животни и птици в селскостопански сгради, разположени на разстояние по-малко от 6 метра от жилищни сгради в съседни поземлени имоти и на по-малко от 3 метра от дворищните регулационни линии, при липса на нотариално заверени декларации за съгласие от съседите.


(4) Отглеждането на  селскостопански животни, пчелни семейства и гълъби в жилищни сгради в режим на етажна собственост.


Чл. 19.   Забранява се изграждането и експлоатацията на животновъдни обекти:

(1)    До  всички водоизточници за питейни и битови нужди  и водоснабдителни съоръжения, отстоящи на разстояние по -малко от 200.00 м от дренажните кладенци;

(2). На територията на всички природозащитни обекти и естествени местообитания на защитени от закона растителни и животински съобщества, както и охранителната ивица ивица от 700 м около тях;


(3). На територията на регистрираните исторически и археологически паметници на културата;


Чл.20. Забранява се отглеждането и пашата на селскостопански животни в обществени озеленени площи на урбанизираната територия, в това число всички паркове, градини, улично озеленяване, извънселищно озеленяване и паркове, гробищни паркове, в дворовете на здравни заведения, училища, детски градини и детски ясли и заведения за социални грижи.


Чл. 21.(1) Забранява се безстопанствено движение на селскостопански животни в строителните граници на с.Чавдар, придвижването на болни или съмнително болни от заразни и паразитни болести животни през населеното място , освен в случаите, когато е разпоредено от ветеринарно-медицинските органи.


(2) Забранява се извеждането на стада от животни за паша, извън определения със заповед на кмета  на с.Чавдар маршрут.


Чл.22.(1) Забранява се навлизането на селскостопански животни и птици в частни урегулирани поземлени имоти и земеделски имоти (градини, ливади, овощни насаждения), с което се застрашава собствеността на населението и земеделската продукция.


(2)  Забранява се пашата на селскостопански животни и птици в строителните граници на  с.Чавдар.


Чл.23.(1) Забранява се клането  и обработката на животински продукти за собствени нужди на домакинствата по платната тротоари, зелени площи  и др. извън дворните места.   

(2) Забранява се изхвърлянето на трупове и други  животински продукти  на умрели животни в контейнерите и кофите за битови отпадъци, като стопаните се задължават да извозват същите в трупосъбирателна яма.


Чл.24. Не се допуска:


(1).  Изхвърлянето на торова маса в съдовете за събиране на твърди битови отпадъци и върху площи, общинска или държавна собственост в границите на урбанизираната територия;


(2). Замърсяване на обществени места с оборски тор, торова течност и животински екскременти.


(3). Натрупването на оборски тор в постройките за отглеждане на животни и прилежащата към тях свободна дворна площ за разходка.

РАЗДЕЛ ТРЕТИ

ОТГЛЕЖДАНЕ НА ПЧЕЛНИ СЕМЕЙСТВА


Чл.25.(1) Допуска се отглеждането на пчелни семейства в урегулирани поземлени имоти, предвидени за ниско жилищно строителство, както и извън регулационните граници на населените места – върху земеделски земи, земи и гори от горския фонд, собственост на държавата, общината, физически и юридически лица при спазване на следните изисквания:


1.Собствениците на пчелни семейства в 15-дневен срок от тяхното придобиване подават заявление за регистрация в кметството по местонахождението им, където се води регистър на постоянните и временни пчелини.


2.Постоянните пчелини задължително са с ограда. В срока по т. 1 собственикът поставя на оградата табелка с името си (наименование на фирмата), адрес (седалище), брой на пчелните семейства и регистрационен номер на пчелина.


3.В населени места в имоти с ниско жилищно строителство и в законно застроените имоти извън границите на урбанизираната територия, пчелините са на разстояние не по-малко от 5 м от границата на съседа, ако входовете им са ориентирани към него, и не по-малко от 3 м, ако входовете не са с лице към границите на съседния имот; при наличието на плътна ограда, висока над 2 м, или когато са разположени на склон и съседният имот е поне 2 м под нивото на пчелина, пчелините може да се настаняват и до самата ограда;


(2) Постоянни и временни пчелини не се устройват на:


1.разстояние, по-малко от 100 м от административни сгради, училища, детски градини и болнични заведения.

2.Разстояние, по-малко от 10 км в райони с регистрирани племенни пчелини за производство на елитни пчелни майки и резерватни пчелини.

3.Разстояние, по-малко от 5 км в райони с регистрирани репродуктивни пчелини за производство на племенни пчелни майки.
 
4.Територията на обекти, свързани с отбраната и сигурността на страната.

5.Разстояние, по-малко от 500 м от химически заводи, които замърсяват въздуха с вредни вещества, термоелектроцентрали, екарисажи, предприятия за кръвен албумин, туткал, кожарски фабрики, складове за кожи и угоителни стопанства.


6.Територия с констатирано заразно заболяване по пчелите и пчелното пило.


(3) Временни пчелини се настаняват на места, отстоящи на повече от 300 м от съседни пчелини и на повече от 100 м от републиканската пътна мрежа.


Чл. 26. При подвижно пчеларство разрешение за настаняване или преместване на временен пчелин се издава от Кмета на община Чавдар в деня на подаване на заявлението при наличие на изискванията  на чл. 13, ал.1 от Закона за пчеларството, а за поземлени имоти в горски територии - по реда на Закона за горите.


Чл.27. За устройване на постоянни пчелини с над 10 пчелни семейства общината може да учреди право на ползване върху имоти общинска собственост по реда на Закона за горите, Закона за общинската собственост и Закона за държавната собственост  при спазване изискванията на чл.13, ал.1 от Закона за пчеларството.
РАЗДЕЛ ЧЕТВЪРТИ

АДМИНИСТРАТИВНО – НАКАЗАТЕЛНИ РАЗПОРЕДБИ


Чл.28. Контрол по изпълнение изискванията на тази наредба се осъществява от Кмета или упълномощени от Кмета на общината длъжностни лица. При установяване на нарушения, същите съставят актове за установяване на административни нарушения.


Чл.29.(1) Контролните органи по чл. 28 от настоящата наредба извършват проверки по постъпили писмени молби, жалби и сигнали за нарушения на наредбата, подадени от държавни органи, физически и юридически лица, като за целта могат да бъдат канени и представители на ОДБХ, РИОСВ, ОД на МВР и др., както и да се самосезират за нарушения по наредбата.


(2) Контролните органи:


1.Установяват самоличността на собственика на животните със съдействието на полицията.


2.Имат право да извършват проверка след осигурен достъп от страна на собственика в недвижими имоти, в които се отглеждат животни или се предполага, че се отглеждат или третират такива. В случаите на отказ от страна на собственика на имота проверката се извършва със съдействие на органите РУ на МВР.


(3) При констатиране на нарушения по тази наредба контролните органи:


1.Съставят констативни протоколи и дават предписания със срокове и отговорници за отстраняването им.


2.Съставят актове за установяване на административни нарушения по реда на Закона за административните нарушения и наказания (ЗАНН).


(4) Въз основа на съставените актове за установени административни нарушения се издават наказателни постановления от Кмета на община Чавдар.


(5) Административно-наказателното производство се осъществява по реда на Закона за административните нарушения и наказания. Издадените наказателни постановления се обжалват по реда на същия закон.


Чл.30. (Изм. с Решение № 159 от Протокол № 18/27.02.2025 г.) На нарушителите на разпоредбите на настоящата Наредба се налагат глоби както следва:


1.За констатирани нарушения по чл.4, чл.5, чл.6 и чл.7 нарушителя се наказва с глоба в размер от 50.00 лв. до 200.00лв. - от 25.56 до 102.26 евро

2.За констатирани нарушения на чл.9, чл.10, чл.13 и чл.14 нарушителя се наказва с глоба в размер от 50.00 лв. до 200.00 лв. - от 25.56 до 102.26 евро

3.За констатирани нарушения на чл.15 нарушителя се наказва с глоба в размер от 200.00 лв. до 500.00 лв. - от 102.26 до 255.64 евро
 
4.За констатирани нарушения на чл.16, чл.17, чл.18,чл.19 и чл. 20  нарушителя се наказва с глоба в размер от 50.00 лв. до 200.00лв. - от 25.56 до 102.26 евро

5. За констатирани нарушения на чл.21 нарушителя се наказва с глоба в размер от 200.00 лв. до 1000.00 лв. - от 102.26 до 511.29 евро

6.За констатирани нарушения на чл.22  нарушителя се наказва с глоба в размер от 50.00 лв. до 300.00 лв. - от 25.56 до 153.39 евро , като заплаща и обезщетение за увредената или унищожена земеделска продукция по актуални пазарни цени.


7.За констатирани нарушения по чл.23 и чл.24 нарушителя се наказва с глоба в размер от 50.00 лв. до 100.00 лв. - от 25.56 до 51.13 евро

8.За констатирани нарушения по раздел ІІІ нарушителя се наказва с глоба в размер от 50.00 лв. до 150.00 лв.- от 25.56 до 76.69 евро

Чл. 31. (Изм. с Решение № 159 от Протокол № 18/27.02.2025 г.) За нарушения на разпоредбите на настоящата Наредба извън посочените в предходните членове нарушения, на нарушителя се налага глоба в размер от 20лв. до 50лв. - от 10.22 до 25.56 евро

Чл.32. За маловажни случаи контролните органи по тази наредба могат да предупредят извършителя, че при повторно нарушение ще му бъде наложено съответното наказание.


Чл.33.(1) За нарушение на настоящата Наредба освен наложените санкции нарушителят се задължава в определен срок да отстрани последиците от нарушението.


(2)При неизпълнение на изискванията по ал. 1 последиците се отстраняват от общината, за сметка на нарушителя на основание чл. 74 от ЗЗД, като стойността на извършените работи се събира въз основа на изпълнителен лист.


Чл.34. При повторност на вече извършено нарушение, размера  на глобата се увеличава двукратно, спрямо размера на вече наложената. Нарушението е повторно, когато е извършено до една година от влизане в сила на наказателното постановление, с което нарушителя е наказан за нарушение от същия вид.

РАЗДЕЛ V
ДОПЪЛНИТЕЛНИ РАЗПОРЕДБИ


§ 1.По смисъла на наредбата:


1."Идентификация на животно" е характеризирането му по неговата маркировка, паспортни и регистрационни данни;

2."Животни домашни любимци" са животните, отглеждани с нестопанска цел в дома на човека.


3."Селскостопански животни" са едри и дребни преживни животни, свине, птици и еднокопитни (коне, магарета и техните хибриди), отглеждани с цел производство на суровини и храни от животински произход или за други селско- или горскостопански цели, или за работа.


4."Животновъден обект" е всяко място, където временно или постоянно се отглеждат или настаняват животни, с изключение на ветеринарни клиники или амбулатории.


5."Приют за животни" е общински или частен обект с нетърговска цел, който разполага с подходящи условия, за да осигури на безстопанствени животни ветеринарно-медицинско обслужване, грижи, подслон и намиране на нов собственик.


6."Физиологически особености" са особеностите, свързани с нормалното протичане на жизнените процеси в организма.


7."Поведенчески особености" са особеностите, свързани с проявяването на характерното за всеки животински вид поведение към себеподобните, околната среда и други видове животни.


8."Агресивно поведение" е поведение, което се изразява в нападение или намерение за нападение срещу друг представител от същия или от друг животински вид или срещу човек.


9.„Маловажни нарушения” са тези, при които извършеното нарушение с оглед на липсата или незначителността на вредните последици, или с оглед на други смекчаващи обстоятелства представлява по-ниска степен на обществена опасност в сравнение с обикновените случаи на нарушение от същия вид.


10."Повторно нарушение" е нарушението, извършено в едногодишен срок от влизането в сила на наказателното постановление, с което на лицето е наложено наказание за същия вид нарушение.
РАЗДЕЛ VІІ

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Настоящата Наредба се издава на основание чл.21 ал.2 от Закона за местно самоуправление и местната администрация, Закона за устройство на територията, Закона за ветеринарномедицинската дейност, Наредба № 44 за ветеринарномедицинските изисквания към животновъдните обекти, Закон за защита на животните и Закона за опазване на околната среда и влиза в сила с приемането и одобряването й от Общински съвет - Чавдар.

§2. Привеждането на личните стопанства в съответствие с изискванията на тази Наредба да се извърши в тримесечен срок от влизането й в сила.

§3. Настоящата Наредба е приета с Решение № 274 по Протокол № 24 от 16.08.2017г. на Общински съвет – Чавдар, и отменя Наредба за отглеждане на животни на територията на община Чавдар,  приета с решение № 472 от Протокол № 42 от 23.06.2011 год. и актуализирана с Решение № 165  от  Протокол № 16 от 21.12.2016 год. на Общински съвет – Чавдар.

§4. Наредбата е актуализирана с Решение № 159 по Протокол № 18 от 27.02.2025 г. на Общински съвет – Чавдар.


Мария Томева:/п/


Председател на ОбС - Чавдар
10

